Leer om verandering in die werkplek suksesvol te hanteer - Corona Krisissentrum
Tuis / COVID-19 / Leer om verandering in die werkplek suksesvol te hanteer
Leer om verandering in die werkplek suksesvol te hanteer
Verandering in ons werkplek is onvermydelik en noodsaaklik indien ons wil hê besighede en organisasies moet oorleef en floreer. Daarom moet ons leer om vrees te oorkom en die veranderinge wat voorlê te omhels.
Hoekom bied ons soveel weerstand teen verandering?
Neurowetenskaplike navorsing bewys dat mense sekerheid verkies omdat dit duidelikheid en voorspelbaarheid meebring en aan ons 'n gevoel van beheer gee. Daarteenoor aktiveer verandering dikwels 'n gevoel van bedreiging. Die kragtige uitwerking wat dit op ons liggaam en ons emosies het, word stres genoem.
Een van die grootste lewensstressors wat ons kan ervaar, is veranderinge by die werk. Die toestand van onsekerheid waarin dit ons dompel, kan beperkend wees omdat jou gedagtes breinkrag (energie) verbruik wat die geheue kan verswak, prestasie kan ondermyn en kan veroorsaak dat jy nie ten volle teenwoordig is nie.
Dis heeltemal normaal om vrees en onrustigheid tydens verandering te ervaar, maar dis ongesond om onbehulpsame reaksies soos veg of vlug te vertoon of 'n negatiewe houding te ervaar.
Intelligente, volwasse en gedrewe werknemers besef dat hulle gewaarwordinge (oor hoeveel beheer en invloed hulle oor die verandering het), die sleutel is waarmee hulle vrees vir verandering kan bestuur. Daarom soek hulle voortdurend na aanpassingsmoontlikhede wat hulle in staat sal stel om te floreer in 'n veranderde omgewing.
Wenke om jou vrees vir verandering by die werk te oorkom
Erken die verandering. Die erkenning en aanvaarding daarvan is een van die eerste stappe om dit te bestuur.
Kyk jou vrese in die oë. Om jou vrees op 'n objektiewe manier neer te skryf, kan help dat jy nie aanhoudend daaroor bly tob nie. Skryf elke vrees wat jy het neer asook wat jy sou doen indien dit waar word. Om te weet dat jy 'n plan gereed het, kan help om die emosionele angs te verminder.
Konfronteer jou gevoelens en soek ondersteuning – veral as die verandering buite jou beheer is en op jou afgedwing word. Dit kan dalk beteken jy moet die verlies van jou span of 'n projek wat jou na aan die hart lê, hanteer. Jy hoef nie soos 'n slagoffer op te tree nie, selfs al is dinge buite jou beheer. Aanvaar jou gevoelens, reik uit na jou lewensmaat, geliefdes en kollegas waarmee jy nabyverhoudings het, en gesels oor jou gevoelens.
Vervang vreesaanjaende gedagtes deur positiewes. Vrees kan voortspruit uit negatiewe gedagtes en scenario's in jou kop oor wat die toekoms dalk inhou. Vra jouself af: "Hoe sien ek die verandering? Watter aspekte daarvan beskou ek as negatief? Watter impak het dit op my lewe?"
Stop negatiewe gedagtes sodra jy daaraan dink en verander dit in iets positief. Vra jouself die volgende: "Wat het ek gedoen in die verlede, toe ek verandering regtig goed hanteer het? Watter stappe het ek gedoen wat vir my gewerk het? Hoe het ek die verandering in my kommunikasie met ander hanteer? Hoe het ek my geestesgesondheid bestuur? Watter persoonlike eienskappe het ek gebruik om dinge in iets positief te verander? Was ek geduldig? Rasioneel?"
Wees buigsaam en omhels nuwe uitdagings in stede daarvan om weg te kruip vir jou vrees en skanse op te rig. Benader verandering met 'n oop houding – wys dat jy bereid is om te leer, selfs al hou jy nie van iets nuut in die stelsel nie. As jy buigsaam is, sal mense met jou wil saamwerk en het jy 'n groter kans om die verandering suksesvol te hanteer.
Wees deel van die verandering. Neem 'n houding van afwagting en opgewondenheid aan. Sien verandering as 'n geleentheid. Raak betrokke by nuwe komitees en werkspanne. Wees iemand wat ander ten goede beïnvloed. Op dié manier bemagtig jy jouself en voel jy minder bang.
Kommunikasie is altyd belangrik maar veral as jy te make het met verandering. Jou vrees vir verandering spruit deels uit jou vrees vir die onbekende. As jou organisasie verandering nie effektief kommunikeer nie, moet jy proaktief wees en dit jou doel maak om meer uit te vind omtrent wat die verandering behels. Gesels met jou baas en jou medewerkers om begrip te bewerkstellig maar waak teen negatiwiteit in hierdie sessies. Vra konstruktiewe vrae om sinvolle inligting te versamel wat jou tot beter insigte kan lei. Besef egter dat, wanneer jy met werknemers praat, nuus soms verwring kan word en nie altyd feitelik korrek is nie.
Verminder spanning en angs. In tye van spanning is ons geneig om moeg te voel terwyl ons juis dan daarop moet fokus om fiks, gesond en veerkragtig te bly. Veerkragtigheid vereis kalmte en beheer sodat jy goeie en rasionele besluite kan neem. Fokus op dít wat jy eet, haal diep asem, glimlag en sorg dat jy oefening kry. Twintig tot dertig minute se stap, meditasie of joga is voldoende.
Soek na betekenis. Oordink watter waarde jy aan die organisasie toevoeg. Erken jou suksesse asook jou vaardighede en bydraes wat jy aan die organisasie bied. Dis nóú die tyd om jouself selfs waardevoller te maak.
Fokus op die groter prentjie terwyl jy aanhou om jou werk na die beste van jou vermoë te doen. In tye van herorganisasie ontwikkel mens maklik 'n houding van terugsit en kyk wat gebeur omdat die werk wat jy doen dalk kan verander. Waak daarteen en bly konsentreer op die bereiking van jou doelstellings en take totdat jy 'n nuwe rigting moet inslaan.
Dis belangrik om te besef dat verandering vandag onvermydelik is vir alle organisasies, en daarom is dit ook noodsaaklik dat jy leer om jou vrees te oorkom.